|  |  |  |
| --- | --- | --- |
|  BOSNA I HERCEGOVINA | BOSNIA AND HERZEGOVINA | БOСНА И ХЕРЦЕГОВИНА |
| FEDERACIJA BOSNE I HERCEGOVINE | FEDERATION OF BOSNIA AND HERZEGOVINA | ФЕДЕРАЦИЈА БОСНЕ И ХЕРЦЕГОВИНЕ |
| **FEDERALNO MINISTARSTVO OBRAZOVANJA I NAUKE** | **FBiH MINISTRY OF** | **ФЕДЕРАЛНО МИНИСТАРСТВО** |
| **FEDERALNO MINISTARSTVO OBRAZOVANJA I ZNANOSTI** | **EDUCATION AND SCIENCE** | **ОБРАЗОВАЊА И НАУКЕ** |

Broj: 05-35-4201-1/24

Mostar, 06.09.2024. godine

Na osnovu člana 56. Zakona o organizaciji organa uprave u Federaciji Bosne i Hercegovine („Službene novine Federacije BiH“, broj 35/05), člana 3. Budžeta Federacije Bosne i Hercegovine za 2024. godinu („Službene novine Federacije BiH“, broj 7/24) i Odluke o usvajanju Programa utroška sredstava tekućih transfera utvrđenih Budžetom Federacije Bosne i Hercegovine za 2024. godinu Federalnom ministarstvu obrazovanja i nauke („Službene novine Federacije BiH“, broj 37/24), Federalno ministarstvo obrazovanja i nauke, r a s p i s u j e

**J A V N I P O Z I V**

**za finansiranje/sufinansiranje naučno-istraživačkih**

**i istraživačko-razvojnih projekata sa aplikativnom primjenom u privredi u Federaciji Bosne i Hercegovine, u saradnji sa Razvojnim programom Ujedinjenih nacija (UNDP) i projektima „Boljom upravom do bržeg ekonomskog rasta“ (EGG2) i “Prevođenje Okvira za realizaciju Ciljeva održivog razvoja u BiH u održivi i inkluzivni rast (SDG2BIH)” – R&D grant šema**

**UVOD**

1. Prema rang listi Globalnog indeksa inovacija (GII) koje na godišnjem nivou objavljuje Svjetska organizacija za intelektualno vlasništvo (WIPO), Bosna i Hercegovina je u 2023. godini rangirana na 77. mjesto od 123 države u kojima se mjeri GII indeks, dok je prema inputima od inovacija pozicionirana na 75. mjesto, a po rezultatima inovacija na 64. mjesto[[1]](#footnote-2). Jedna od ključnih slabosti u istraživačko-razvojnom (R&D) sistemu koja je prepoznata od strane WIPO je ***nedostatak saradnje između naučno-istraživačkih institucija i privrede***, a pored toga izostala su i ulaganja u inovacije i istraživanja. Također, Konkurentnost BiH kao ekonomije srednjeg nivoa prihoda (eng. *middle-income economy)* sve više zavisi od njene sposobnosti za inovacije. Povećanje kapaciteta za inovacije i napori da se evoluira prema ekonomiji zasnovanoj na znanju pružaju mogućnosti za veću produktivnost i ekonomski rast. Primjena tzv. „Triple Helix“ modela na ekonomsku konkurentnost u BiH je niska, a njen inovacijski sistem je nerazvijen. Izdaci za istraživanje i razvoj (R&D) su ispod 0,2%, poslovna sofisticiranost u istraživanju je niska, a univerziteti i naučno-istraživačke institucije imaju malo kapaciteta i resursa za provođenje istraživanja. Inovacije i jača interakcija između privatnog sektora i naučno-istraživačke zajednice, uz naglašavanje važnosti omogućavanja pristupa istraživačkoj infrastrukturi za kompanije, te razvoja novih proizvoda i tehnologija kroz strateška partnerstva sa R&D institucijama, prepoznate su kao jedan od ključnih prioriteta u Strategiji razvoja FBiH 2021-2027[[2]](#footnote-3), Programu ekonomskih reformi FBiH 2024-2026[[3]](#footnote-4) kao i u Izvještaju o napretku BiH 2023[[4]](#footnote-5).
2. R&D grant šema je u direktnoj korelaciji sa Prioritetom 1.2. (Podržavati transfer i razvoj tehnologija) i pripadajućim mjerama iz Strategije razvoja FBiH 2021-2027, koje se odnose na naučno-istraživačke, razvojne i inovacijske aktivnosti, te povezivanje privrede i naučno-istraživačkih institucija. **Strategija razvoja 2021-2027 definiše tzv. „ofanzivne mjere“** koje, između ostalog, značajno doprinose ubrzanom ekonomskom razvoju. Ove mjere su kategorisane u tri akceleratora razvoja FBiH, od kojih je Akcelerator 1: Inovacije i digitalizacija, koji obuhvata tri ključne mjere od kojih se posebno izdvaja podrška istraživačko-razvojnim i inovacijskim projektima, te podsticanje saradnje privrede i istraživačke zajednice i omogućavanje pristupa istraživačko-razvojnoj infrastrukturi za privrednike.
3. Realizacija R&D grant šeme je podržana kroz projekat „Boljom upravom do bržeg ekonomskog rasta (EGG2)“, finansiran od strane Vlade Kraljevine Norveške i projekt “Prevođenje Okvira za realizaciju Ciljeva održivog razvoja u BiH u održivi i inkluzivni rast (SDG2BIH)” koji finansira Švedska, a koje implementira Razvojni program Ujedinjenih nacija (UNDP) u Bosni i Hercegovini.

**CILJEVI**

1. Opći cilj ovog Javnog poziva je podržati naučno-istraživačke i istraživačko-razvojne projekte čije ideje i rješenja imaju aplikativnu vrijednost i primjenu **u privredi na području Federacije Bosne i Hercegovine** i/ili koji **odgovaraju na potrebe privrede**, s ciljem rješavanja određenog praktičnog problema ili izazova. Samim tim, ovaj poziv ima za cilj nadomjestiti nedostatna ulaganja u inovacije, istraživanje i razvoj u privredi, te podići nivo visoko kvalitetnih istraživačko-razvojno–inovacijskih aktivnosti.
2. Specifični ciljevi ovog javnog poziva su: (i) unapređenje saradnje i jačanje kohezije između naučno-istraživačkih i istraživačko-razvojnih institucija i privrede, te jačanje kapaciteta naučno-istraživačkih i istraživačko-razvojnih institucija, organizacija i pojedinaca u svrhu njihove primjene u privredi za podsticanje inovacija, te rješavanja aktuelnih razvojnih izazova; (ii) podsticanje naučno-istraživačkih i istraživačko-razvojnih projekata vođenih potrebama tržišta i privrede s ciljem stvaranja nove dodate vrijednosti, i (iii) podsticanje inovacija u privredi kroz saradnju koja će rezultirati novim ili poboljšanim proizvodom, uslugom, poslovnim modelom ili procesom, sa potencijalom razvoja intelektualnog vlasništva.
3. Fokus ovog projekta je na aplikativnu primjenu prioritetno u sljedećim industrijama: IT industrija, automobilska industrija, farmaceutska industrija, biomedicinska i zdravstvena industrija, industrija prerade drveta, industrija prerade metala, poljoprivreda, zaštita i očuvanje okoliša, upravljanje prirodnim resursima, industrija prerade plastike, građevinarstvo, telekomunikacije, tekstilna industrija, energetika i obnovljivi izvori energije, reciklaža i upravljanje otpadom i upravljanje otpadnim vodama i prehrambena industrija.
4. Kroz provedbu planirane podrške, u okviru raspoloživih sredstava, očekuju se sljedeći kumulativni rezultati: (1) minimalno 15 naučno-istraživačkih i istraživačko razvojnih projekata čije ideje i rješenja imaju aplikativnu vrijednost i primjenu u privredi FBiH dobilo sredstva za realizaciju projekata, (2) razvijeno minimalno 15 novih ili značajno unaprijeđenih proizvoda, usluga, tehnologija, procesa ili prototipova zajedno sa partnerima iz privatnog sektora, u skladu sa potrebama privrede, (3) uspostavljena saradnja i realizacija naučno-istraživačkih i istraživačko razvojnih i inovacijsko-istraživačkih projekata sa minimalno 10 različitih kompanija.

**SREDSTVA**

1. U skladu sa međusobnim sporazumom, za ovaj javni poziv obezbijeđena su sredstva od maksimalno 1.000.000,00 KM i to 500.000,00 KM koje je obezbijedila Vlada Federacije BiH kroz Federalno ministarstvo obrazovanja i nauke i 500.000,00 KM koja su obezbijeđena od strane Razvojnog programa Ujedinjenih nacija.
2. Minimalan iznos grant sredstava koji se može dodijeliti po jednom podnositelju prijave/projektu iznosi 30.000,00 KM, a maksimalan iznosi 50.000,00 KM.

**KORISNICI SREDSTAVA**

1. Sljedeće organizacije sa sjedištem na području Federacije Bosne i Hercegovine mogu prijaviti naučno-istraživačke i istraživačko-razvojne projekte u svojstvu koordinatora:
* javni i privatni univerziteti,
* javni i privatni naučno-istraživački i istraživačko-razvojni instituti,
* druga pravna lica registrovana za obavljanje naučno-istraživačkog i istraživačko-razvojnog rada (izuzev fakulteta, akademija i drugih organizacionih jedinica visokoškolskih ustanova koji svoje aplikacije podnose isključivo putem matičnih univerziteta).
1. Broj prijava ispred jedne organizacije nije ograničen. Jedna osoba ne može prijaviti više od jednog projekta u svojstvu voditeljice/voditelja projekta, odnosno voditeljice/voditelja projektnog tima.
2. Svaki projektni prijedlog mora uključiti minimalno jednog partnera iz privrede sa sjedištem na području Federacije Bosne i Hercegovine iz sljedećih industrija: IT industrija, automobilska industrija, farmaceutska industrija, biomedicinska i zdravstvena industrija, industrija prerade drveta, industrija prerade metala, poljoprivreda, zaštita i očuvanje okoliša, upravljanje prirodnim resursima, industrija prerade plastike, građevinarstvo, telekomunikacije, tekstilna industrija, energetika i obnovljivi izvori energije, reciklaža i upravljanje otpadom i upravljanje otpadnim vodama i prehrambena industrija. Ti partneri mogu biti: (1) mikro, mala i srednja preduzeća; (2) velika preduzeća, i/ili (3) javna preduzeća iz jedne ili više prioritetnih industrija.
3. Institucija podnositelj prijave i partner(i) iz privrede moraju priložiti međusobno potpisan Sporazum o saradnji ili Pismo namjere o saradnji, s fokusom na realizaciju naučno-istraživačkog/istraživačko-razvojnog projekta koji prijavljuju na ovaj Javni poziv, potpisano i ovjereno od strane ovlaštenog predstavnika institucije podnositelja prijave.

**KRITERIJI**

1. Fokus ovog javnog poziva je na **prirodne nauke, tehničke nauke, biotehničke nauke, te biomedicina i zdravstvo**. Predmet finansiranja mogu biti:

(1) Istraživanja koja za rezultat imaju novi ili poboljšani proizvod, proces, uslugu, pripremu patenta, novu ili unaprijeđenu metodu projektovanja proizvoda ili tehnologije ili novi standard ili protokol;

(2) Istraživanja u oblasti korištenja prirodnih i bio-obnovljivih resursa izvora energije i energetske efikasnosti;

(3) Istraživanja u oblasti primjene standarda iz zaštite životne sredine i revitalizaciji postojećih tehnologija;

(4) Tehnike i tehnologije za industriju 4.0.

1. Neophodno je da naučno-istraživački, istraživačko-razvojni i inovacijsko-istraživački projekti imaju mogućnost primjene istraživanja u privredi. Grant šema predviđa dvije mogućnosti primjene istraživanja:

(1) Industrijsko istraživanje koje podrazumijeva planirano istraživanje ili kritički pregled u cilju sticanja novih znanja i vještina za razvoj novih proizvoda, procesa ili usluga odnosno za postizanje znatnog poboljšanja postojećih proizvoda, procesa ili usluga u privredi. To obuhvata stvaranje sastavnih dijelova složenih sistema i može uključivati formulisanje tehnološkog koncepta, osnovna načela, analitička predviđanja, ispitivanje nivoa raspoložive tehnologije, izradu prototipova u laboratorijskom okruženju ili u okruženju sa simuliranim interfejsima postojećih sistema, te male pilot-linije ako je to neophodno za industrijsko istraživanje i posebno za provjeru generičke tehnologije;

(2) Eksperimentalni razvoj koji podrazumijeva sticanje, kombinovanje i upotrebu postojećih naučnih, tehnoloških, poslovnih i ostalih mjerodavnih znanja i vještina u cilju razvoja novih ili poboljšanih proizvoda, procesa, tehnologija ili usluga. To može uključivati i aktivnosti u cilju konceptualnog definiranja, planiranja i dokumentiranja novih proizvoda, procesa, razvoja tehnologija ili usluga. Eksperimentalni razvoj može obuhvatiti izradu prototipova, demonstracijske aktivnosti, pilot-projekte, ispitivanje i provjeru novih ili poboljšanih proizvoda, procesa ili usluga u okruženju koje odražava operativne uslove iz stvarnog života ako je osnovni cilj ostvarenje daljnjih tehničkih poboljšanja proizvoda, procesa ili usluga koji nisu u bitnome utvrđeni. To može uključivati i razvoj tržišno upotrebljivog prototipa ili pilot-projekta koji je nužno konačni tržišni proizvod, a preskupo ga je proizvesti samo da bi se upotrebljavao u svrhu demonstracijskih aktivnosti i provjere. Eksperimentalni razvoj ne uključuje rutinske ili periodične izmjene postojećih proizvoda, proizvodnih linija, proizvodnih procesa, usluga i drugih aktivnosti u toku.

1. Prilikom vrednovanja prijava, posebna pažnja će biti usmjerena na:
* *Relevantnost projekta* (Koliko je prijedlog relevantan u odnosu na ciljeve i prioritete poziva? Koliko je prijedlog relevantan u smislu primjenjivosti ideje u praksi i komercijalizacije? U kojoj mjeri će realizacija prijedloga projekta rezultirati tržišnom verifikacijom i novim radnim mjestima? Koliko je projekat relevantan u odnosu na istraživanja u predmetnoj oblasti? Koliko je projekat usklađen sa ciljevima iz Strategije razvoja FBiH 2021-2027?);
* *Izbor i uloga partnera iz privrede u projektu* (Koja je uloga i kakve su aktivnosti partnera? Da li postoji podudaranje između projektnih aktivnosti i potreba kompanije? Koliko će predloženo rješenje donijeti benefita parteru i poziciji partner kompanije na tržištu? Da li je planirano sufinansiranje od strane partnera? Da li već postoji dodatna saradnja?);
* *Potencijal za primjenu u praksi i na tržištu, te vidljiva korist za prioritetne industrije,* koji ultimativno može rezultirati boljom konkurentnošću prioritetnih industrija;
* *Izvodivost projekta* (Koliko je opis projekta jasan i izvediv? Da li je nivo opreme (uključujući onu koja će se nabaviti u ovom projektu) dovoljan za realizaciju postavljenih ciljeva? Koliko su postavljeni ciljevi realistični sa stanovišta kompletnosti istraživačkog tima? Koliko je vjerovatno da očekivani doprinosi budu realizovani?);
* *Održivost i uticaj projekta* (Koliki je potencijal za nastavak projektnih aktivnosti i nakon isteka trajanja ovog projekta? Koliki je potencijal za integraciju projektnih aktivnosti tekuće/buduće aktivnosti iz projektne oblasti? Koliko je vjerovatno da će projekat proizvesti očekivani učinak na praksu? Koliko projekat doprinosi razvoju industrije koje su u fokusu područja istraživanja? Koliki benefit projekat donosi partneru iz privrede?);
* *Projektni tim* (Koliko je sastav tima adekvatan za realizaciju projekta? U kojoj mjeri su članovi tima učestvovali u sličnim kompetitivnim projektima? Da li projektni tim uključuje studente i/ili post-doktorante? Da li je projekat uključuje pripadnike/ce oba spola? Da li projektni tim uključuje mladog istraživača do 32 godine starosti? Da li projekt uključuje BH naučnu dijasporu?);
* *Adekvatnost i opravdanost budžeta* (Koliko je predloženi budžet projekta adekvatan za realizaciju postavljenih ciljeva? Je li omjer procijenjenih troškova i očekivanih rezultata zadovoljavajući? Koliko je omjer ulaganja u opremu i drugih troškova adekvatan? Koliko je učešće vlastitim sredstvima i učešće drugih donatora?);
* *Inovativnost i kompetitivnost projekta* (Koliki je potencijal za razvoj intelektualnog vlasništva na bazi očekivanih rezultata projekta? Koliki je potencijal za komercijalizaciju očekivanih rezultata projekta?) Projekat mora biti usmjeren na istraživanje, razvoj ili unapređenje inovativnog proizvoda, procesa, tehnologije ili usluge sa ciljem direktne primjene u industriji ili privredi BiH, te mora da ispunjava opći i jedan ili više posebnih ciljeva Javnog poziva.
1. Institucije koje podnose prijavu moraju dostaviti izjavu da raspolažu naučno-istraživačkim i/ili istraživačko-razvojnim kadrom, naučno-istraživačkom i/ili istraživačko-razvojnom infrastrukturom i osnovnom opremom koja omogućava realizaciju projekta i postizanje utvrđenih ciljeva.
2. Institucije, čiji naučno-istraživački i istraživačko-razvojni projekti budu odobreni za finansiranje/sufinansiranje, dužne su u roku od 30 dana od dana potpisivanja ugovora organizirati javno predstavljanje odobrenih projekata (predmet, cilj i očekivani rezultati, projektni tim) i o tome obavezno blagovremeno obavijestiti Federalno ministarstvo obrazovanja i nauke. Informacija o javnom predstavljanju odobrenog/ih projek(a)ta obavezno se objavljuje na službenoj web stranici institucije najmanje pet dana prije njegovog održavanja. Institucije koje podnose prijavu moraju dostaviti izjavu o spremnosti za organizaciju javne prezentacije predloženog projekta, ako isti bude odobren za finansiranje/sufinansiranje.
3. Voditelj/ica projekta mora biti državljanin Bosne i Hercegovine sa prebivalištem u Federaciji Bosne i Hercegovine, i stalni uposlenik ustanove koja je nosilac projekta (javni i privatni univerziteti, javni i privatni naučno-istraživački i istraživačko-razvojni instituti, druga pravna lica registrovana za obavljanje naučno-istraživačkog i istraživačko-razvojnog rada (izuzev fakulteta, akademija i drugih organizacionih jedinica visokoškolskih ustanova koji svoje aplikacije podnose isključivo putem matičnih univerziteta) naučna radnica/radnik sa naučnim stepenom doktora nauka iz oblasti u koju spada projekat.
4. U svojstvu voditeljice/voditelja projekta ne može biti angažiran penzionisani/a naučni/a radnik/radnica, izuzev članova redovnog radnog sastava Akademije nauka i umjetnosti Bosne i Hercegovine i profesora emeritusa;
5. Lica koja u svojstvu voditeljice/voditelja projekta nisu uspješno završila projekat i/ili opravdala dodijeljena sredstva od strane Federalnog ministarstva obrazovanja i nauke po prethodno objavljenim konkursima i javnim pozivima, a bili su u obavezi to učiniti, ne mogu se angažirati ni u kakvom svojstvu na projektu.
6. Voditeljice/voditelji projekta čijem su projektu odobrena sredstva za realizaciju po konkursu za finansiranje projekata u 2023. godini, bez obzira da li su ili nisu okončali realizaciju odobrenog projekta i o tome dostavili izvještaj, ne mogu biti voditelji projekta po ovom konkursu, ali mogu biti angažovani kao članovi projektnog tima.
7. Finansiranje općeg programa rada (redovne aktivnosti) institucije podnositelja prijave ili nekog od partnera na projektu nije predviđeno kroz ovaj javni poziv.
8. Ključne aktivnosti u projektu moraju biti provedene od strane projektnog tima, te se iste ne mogu podugovarati (nije dozvoljeno angažirati podizvođače ni eksterne eksperte za provođenje cjelokupne/ih aktivnosti).
9. Projektni prijedlog može predvidjeti angažman studenata II i/ili III ciklusa studija, te angažman na post-doktorske istraživačke pozicije. Ove pozicije se nalaze u okviru stavke troškova za rad naučno-istraživačkog tima.

**TROŠKOVI**

26. Realizacija projekta može uključivati sljedeće kategorije troškova:

(1) troškovi rada naučno-istraživačkog tima na projektu (maksimalno do 30% od vrijednosti predloženog projekta),

(2) troškovi nabavke/kupovine specifične naučnoistraživačke opreme/infrastrukture i/ili trošak pristupa drugoj naučnoistraživačkoj opremi/infrastrukturi, trošak nabavke software-a i licenci (maksimalno do 30% ukupne vrijednosti projekta),

(3) troškovi potrošnog materijala neophodnog za uspješnu realizaciju projekta,

(4) troškovi eksternih stručnih usluga neophodnih za uspješnu realizaciju projekta,

(5) troškovi putovanja unutar Bosne i Hercegovine koji su isključivo vezani za u realizaciju projekta (npr. sastanci sa partnerom iz privrede). (maksimalno do 5% ukupne vrijednosti projekta).

27. Sufinansiranje projekta od strane partnera iz privrede nije obavezno, ali ukoliko je predviđeno u prijavi naučno-istraživačkog/istraživačko-razvojnog projekta, dodatno će se bodovati.

1. Neprihvatljivi troškovi u okviru ovog Javnog poziva su: (1) IT, komunikacijska i ostala oprema i digitalni alati za redovno poslovanje koja nije povezana sa svrhom projekta, (2) Nabavka i instalacija opreme (software i hardware) kupljene od fizičkog lica kao i nabavke između povezanih lica, (3) Troškovi leasinga, dugovi i kamate na dug, (4) Dugovanja i rezerve za gubitke ili dugovanja, uključujući i leasing, (5) Troškovi u vezi profesionalnog usavršavanja članova projektnog tima te bilo kakve naknade osim tačke broj 1 u stavu 26; (6) Kupovina korištene opreme, (7) Porezi, izuzev obaveznih poreza i doprinosa povezanih sa troškovima rada naučno-istraživačkog tima na projektu (8) Bankovni troškovi, (9) Trošak police osiguranja imovine (uključuje i imovinu nabavljenu iz projekta), (10) Studijske posjete, međunarodni putni troškovi (izuzev eventualnih troškova angažovanih međunarodnih konsultanata), (11) Stavke već finansirane u sklopu nekog drugog projekta, (12) Kreditiranje trećih lica, (13) Bilo kakva plaćanja u gotovini, (14) Računi uz koje nisu priloženi pripadajući dokazi o plaćanju, 15) Nabavka softvera ili hardvera koji nije dio projekta;16) Izrada softvera od strane zaposlenika firme; 17) Indirektni troškovi - Troškovi režija i održavanja (voda, struja, grijanje, komunalni otpad, telekomunikacije, upravljanje zgradom, internet i sl.); 18) Amortizacija opreme, te 19) Svi ostali mogući troškovi koji nisu u skladu sa namjenom projekta koji je prijavljen na predmetni javni poziv, te 20) proizvodnja, prodaja ili distribucija oružja ili njihovih sastavnih dijelova te replike oružja koje se prodaje djeci; duhana ili duhanskih proizvoda; alkohola (osim vina i piva); pornografskog sadržaja, te aktivnosti koje uključuju prisilni ili nametnuti rad, djecu kao radnu snagu ili neformalni rad, kako je definisano u zakonima koji su na snazi u Bosni i Hercegovini i aktivnosti kojima se krše ili učestvuju u zloupotrebi ljudskih prava, uključujući prava manjinskih naroda.

**PRIJAVA NA JAVNI POZIV**

1. Javni poziv ostaje otvoren 21 dan od dana objavljivanja odnosno do 27092024. godine. Kompletan tekst Javnog poziva je dostupan na web stranici Ministarstva: [www.fmon.gov.ba](http://www.fmon.gov.ba) .
2. Prijavu na Javni poziv zajedno sa pratećim dokumentima potrebno je dostaviti putem online platforme <https://javnipoziv.undp.ba> . Prijave podnesene putem pošte neće se uzeti u razmatranje.
3. U postupku ovog javnog poziva Ministarstvo ne snosi nikakve troškove učesnicima u javnom pozivu, te zadržava pravo da u slučaju opravdanosti poništi ovaj javni poziv.
4. Nepotpune, neodgovarajuće i neblagovremeno prispjele prijave, kao i prijave institucija čije je projekte ranije finansiralo/sufinansiralo Federalno ministarstvo obrazovanja i nauke, a koje do zaključenja ovog Javnog poziva nisu dostavile dokaze o namjenskom utrošku sredstava i postignutim naučnim rezultatima projekata, neće se uzeti u razmatranje.
5. Evidentiranje i obrada prijava prispjelih na Javni poziv obavit će se u Federalnom ministarstvu obrazovanja i nauke. Savjetu za nauku dostaviti će se samo potpune, blagovremene i odgovarajuće prijave.
6. Komisija za evaluaciju, koja će se sastojati od članova Savjeta za nauku Federalnog ministarstva obrazovanja i nauke i predstavnika UNDP-a i izvršit će ocjenu sadržaja podnešenih prijava u pogledu podobnosti, originalnosti, aktuelnosti, kvaliteta predloženih istraživanja, vrijednosti očekivanih rezultata, podobnosti podnositelja prijave i voditeljice/voditelja projekta, rokova, vremenskog okvira realizacije i ukupne cijene projekta.
7. Federalno ministarstvo obrazovanja i nauke će sa institucijama čiji projekti budu pozitivno ocijenjeni i prihvaćeni potpisati ugovor o finansiranju/sufinansiranju prihvaćenih projekata.
8. U slučaju da u toku realizacije javnog poziva ili projekta budu odobrena sredstva za njegovo finansiranje/sufinansiranje iz drugih izvora koji nisu navedeni u prijavi, Federalno ministarstvo obrazovanja i nauke zadržava pravo da umanji odobreni iznos, za iznos tih sredstava.
9. Voditeljica/voditelj odobrenog projekta i predlagač (institucija) su dužni podnijeti detaljan finansijski izvještaj o namjenskom utrošku sredstava u skladu sa odobrenim finansijskim planom, kao i narativni izvještaj o implementaciji projekta, Federalnom ministarstvu obrazovanja i nauke, u roku od 15 dana od dana završetka projekta. Pored toga, voditeljica/voditelj projekta je obavezan da redovno izvještava o napretku implementacije na kvartalnoj osnovi te obezbijedi prisustvo tokom monitoring posjeta koje mogu biti zakazane tokom ili nakon implementacije projekta.
10. Pozitivna ocjena Federalnog ministarstva obrazovanja i nauke o postizanju utvrđenih ciljeva izvršenog projekta, zasnovana na mišljenju Savjeta za nauku i izvještaju o namjenskom utrošku odobrenih sredstava, biće uslov za buduće finansiranje naučno-istraživačkih i istraživačko-razvojnih projekata istog tima, odnosno njegovog voditeljice/voditelja i članova, od strane Federalnog ministarstva obrazovanja i nauke.
11. Maksimalna dužina trajanja projekta je 8 (osam) mjeseci od potpisivanja ugovora, a najkasnije do 31.07.2025. godine. Realizacija projekta mora započeti u 2024. godini.
12. U slučaju da podnositelj prijave želi uložiti prigovor na rezultate javnog poziva, isti će biti u mogućnosti za ulaganje prigovora u roku od osam (8) dana od dana objave potencijalne rang liste korisnika u Službenim novinama Federacije Bosne i Hercegovine. Prigovor se podnosi poštom na adresu:

**Federalno ministarstvo obrazovanja i nauke. S naznakom: Prigovor po projektu „R&D grant šema“. Po prijemu prigovora Ministarstvo će podnosioca o konačnoj odluci obavijestiti u roku od osam dana od dana prijema prigovora.**

1. Sva dodatna pitanja u vezi s ovim javnim pozivom se mogu dostaviti putem online platforme <https://javnipoziv.undp.ba>, najkasnije sedam (7) dana prije isteka roka za podnošenje projektnih prijava.

 **MINISTRICA**

 **prof. dr. Jasna Duraković**

|  |
| --- |
| Mostar, Dr. Ante Starčevića bb, Tel.: +387 36 355 700, Fax.: +387 36 355 742 |
| Мостар, Др. Анте Старчевића бб, Тел.: + 387 36 355 700, Факс: + 387 36 355 742 |

e-mail: info@fmon.gov.ba; kabinet@fmon.gov.ba, <http://www.fmon.gov.ba>

1. <https://www.wipo.int/edocs/pubdocs/en/wipo-pub-2000-2023-en-main-report-global-innovation-index-2023-16th-edition.pdf> [↑](#footnote-ref-2)
2. <https://parlamentfbih.gov.ba/v2/userfiles/file/Materijali%20u%20proceduri_2021/Strategija%20razvoja%20FBiH%202021-2027_bos.pdf> [↑](#footnote-ref-3)
3. <https://fbihvlada.gov.ba/bs/usvojen-program-ekonomskih-reformi-fbih-za-period-2024-2026-godina> [↑](#footnote-ref-4)
4. <https://www.eeas.europa.eu/sites/default/files/documents/2023/Izvje%C5%A1taj%20o%20Bosni%20i%20Hercegovini%20za%202023.%20%20-%20BHS%20prijevod%20%28002%29.pdf> [↑](#footnote-ref-5)